Ասացի, որ ժամանակավորապես ես եմ պետական արտակարգ խորհրդի նախագահը, ուրիշի չլինելու պատճառով: Ստիպված վայրէջքի, էսպես ասած, կարգով: Ասացի, որ խորհրդի հաջորդ նիստին՝ վաղը կամ մյուս օրը՝ կհրավիրենք զլմ-ներին: Ասացի, որ մոտակա ժամանակներում կներկայացնենք դեպի ընտրովի կառավարություն ընթացքի ճանապարհային քարտեզը: Էդ որ ասացի՝ շատերը խելոք-խելոք սկսեցին գլխները տմբտմբացնել. սիրում են էդ արտահայտությունը՝ «ճանապարհային քարտեզ»: Սովոր են լսել: Իրենց հանգստացնում է, հենց որ հնչում է: Եթե հնչում է՝ ուրեմն ամեն ինչ լավ է լինելու, նախկինի պես, առանց մեծ ցնցումների: Հարգեցին: Մնում է ասեի «չափորոշիչ»: